**NADZORNI ODBOR**

Občine Trzin

Mengeška c. 22, 1236 Trzin

Številka zadeve: 9001-0006/2015-11

Datum: 05.07.2016

Na podlagi 42. člena Statuta Občine Trzin (Uradni vestnik OT, št. 2/06 – uradno prečiščeno besedilo in 8/06) in 29. člena Poslovnika Nadzornega odbora Občine Trzin (Uradni vestnik OT, št. 2/15) je Nadzorni odbor občine Trzin na 11. korespondenčni seji z dne 04.07.2016 sprejel

**KONČNO POROČILO NADZORA nad namenskostjo porabe presežka sredstev prejetih iz naslova vračila telekomunikacijskih sredstev**

**Ime nadzorovanega organa:**

**Občina Trzin**

Mengeška 22

1236 Trzin

**Odgovorna oseba nadzorovane osebe:**

Peter LOŽAR

##

## Uvod

Nadzorni odbor Občine Trzin je na svoji 2. redni seji dne 04.02.2015 sprejel sklep o ustanovitvi delovne skupine za nadzor nad namenskostjo porabe presežka sredstev prejetih iz naslova vračila telekomunikacijskih sredstev. V delovno skupino sta bili imenovana Marcel Koprol in Katarina Kadunc.

Opis nadzorovane postavke: Občinski svet je 16.12.2009 formiral sklad z Odlokom o ustanovitvi proračunskega sklada za investicije v telekomunikacijsko in drugo infrastrukturo skladno z zahtevami Zakona o vračanju vlaganj v javno telekomunikacijsko omrežje. V sklad se je z odlokom preneslo 213.000 EUR. Občina sredstva nalaga v posebni namenski depozit, stanje na dan 31.12.2015 znaša 219.743,77 EUR. V letu 2015 je občina iz sklada porabila 533 EUR.

Na podlagi pregledane zakonodaje in občinskih odlokov smo proučili namenskost teh sredstev. Hkrati smo pregledali porabo sredstev za obdobje od 1.1.2015 do 31.12.2015. Delovna skupina se je sestala 6.aprila 2016. Opravili smo pregled naročene dokumentacije in se pogovorili z ga. Valentino Hvala, nato smo zahtevali dodatna pojasnila ter se ponovno sestali 6.5.2016. Delovna skupina je nadzor zaključila in izdelala predlog poročila 14.6.2016.

Namen in cilj nadzora:

* preveriti skladnost finančnega poslovanja z zakoni in podzakonskimi akti ter preglednost poslovanja;
* preveriti skladnost finančnega poslovanja s proračunom Občine Trzin;
* poročati o ugotovljenih nepravilnostih;
* podati priporočila in predloge za izboljšanje.

##

## Ugotovitveni del

Nadzorni odbor izreka pozitivno mnenje o predmetu nadzora – nadzor nad namenskostjo porabe presežka sredstev prejetih iz naslova vračila telekomunikacijskih sredstev.

V nadaljevanju podajamo ostale ugotovitve in z njimi povezana priporočila, ki izhajajo iz opravljenega nadzora.

**Priporočila in predlogi**

**STRATEGIJA PORABE SREDSTEV**

Ugotovitev:

Na podlagi nadzora, ki smo ga opravili, smo ugotovili, da je Občina Trzin v zadnjih 3 letih porabila minimalna sredstva posebnega sklada, ki je nastal iz presežka sredstev prejetih iz naslova vračila telekomunikacijskih sredstev. Strinjamo se, da je poraba sredstev omejena, vendar kljub temu ugotavljamo, da Občina nima sprejete strategije porabe teh namenskih sredstev.

Priporočilo:

Občini predlagamo, da pripravi dolgoročno strategijo porabe teh sredstev za nadaljnjih 5 let ter prouči možnosti porabe teh sredstev za različne namene v skladu z določili Zakona o vračanju vlaganj v javno telekomunikacijsko omrežje. Predlagamo, da Občina pripravi predlog strategije do konca leta 2016 ter jo predloži v obravnavo Občinskemu svetu.

Odziv nadzorovane osebe:

Občinska uprava Občine Trzin se je v zvezi s porabo sredstev in presežki sredstev, ki so bila v skladu z Zakonom o vračanju vlaganj v javno telekomunikacijsko omrežje predmet vračila občinam, obrnila na resorno ministrstvo. Po prejemu odgovora s strani ministrstva bomo pripravili ustrezne dokumente, ki bodo podlaga za porabo sredstev. Strinjamo se, da se zaradi kompleksnosti porabe sredstev, ki so za porabo zelo omejena, pripravi strategija porabe oz. naložb namenskih sredstev.

 Predsednica nadzornega odbora:

 Katarina Kadunc, l.r.